pythainlp/thaigov-v2-corpus-22032023 huggingface dataset:
วันจันทร์ที่ 12 เมษายน 2564
แรงงานเฮลั่น!! ม33เรารักกัน เงินเข้างวดสุดท้ายและกลุ่มทบทวนสิทธิผ่านได้ครบ 4,000 บาท รับสงกรานต์
รัฐมนตรีว่าการกระทรวงแรงงาน เผย ความคืบหน้าโครงการ ม33เรารักกัน วันนี้ (12 เม.ย.64) เป็นวันที่โอนเงินงวดสุดท้าย จำนวน 1,000 บาท จนครบ 4,000 บาทให้ผู้ประกันตนมาตรา 33 ที่ได้รับสิทธิ และกลุ่มที่ทบทวนสิทธิผ่านก็จะได้รับเงิน จำนวน 4,000 บาท
เมื่อวันที่ 12 เมษายน 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าโครงการ ม33เรารักกันว่า หลังจากที่วันนี้ (12 เม.ย.64) เป็นวันที่ได้มีการโอนเงินงวดที่ 4 ซึ่งเป็นงวดสุดท้ายของโครงการ จำนวน 1,000 บาท จบครบ 4,000 บาท ให้กับผู้ประกันตนมาตรา 33 ที่ได้รับสิทธิ ส่วนกรณีผู้ที่ทบทวนสิทธิผ่านแล้วในวันนี้ก็จะได้รับเงินครบ 4,000 บาท ผ่านแอพพลิเคชั่น ‘เป๋าตัง’ เช่นเดียวกัน เพื่อให้พี่น้องแรงงานสามารถนำไปใช้จ่ายซื้อสินค้าและบริการผ่านแอพพลิเคชั่น ‘เป๋าตัง’ ทำให้มีเงินหมุนเวียนในระบบเศรษฐกิจในช่วงเทศกาลสงกรานต์ได้
นายสุชาติ กล่าวต่อว่า โครงการ ม33เรารักกัน ที่รัฐบาล ภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญในการช่วยเหลือเยียวยาแบ่งเบาภาระค่าครองชีพของผู้ประกันตนมาตรา 33 ให้ได้รับสิทธิคนละ 4,000 บาท และให้ลงทะเบียนผ่านเว็บไซต์ www.ม33เรารักกัน.com ถือว่าได้ประโยชน์กับผู้ประกันตนหลายกลุ่ม ซึ่งพวกเขายังไม่เคยได้รับการช่วยเหลือเยียวยามาก่อน แม้ว่าเงิน 4,000 บาทจะดูเหมือนไม่มาก แต่ก็สามารถช่วยเหลือบรรเทาความเดือดร้อนของพี่น้องผู้ใช้แรงงานได้มาก เนื่องจากเขาสามารถนำเงินที่ได้รับสัปดาห์ละ 1,000 บาท จนครบ 4,000 บาท ไปจ่ายใช้ในสิ่งของที่จำเป็นในการดำรงชีวิต เงินส่วนนี้สามารถนำไปใช้จ่ายผ่านแอปพลิเคชัน ‘เป๋าตัง’เพื่อซื้อสินค้าและบริการผ่านร้านค้า ผู้ประกอบการรายย่อยอย่างร้านธงฟ้าที่เข้าร่วมโครงการคนละครึ่งและโครงการเราชนะ รวมถึงช่วยพ่อค้าแม่ค้ารายย่อยอย่างหาบเร่แผงลอยได้ด้วยก็จะเกิดเงินหมุนเวียนในหลายรอบและส่งผลทำให้ระบบเศรษฐกิจฟื้นตัวตามมาอีกด้วย
ทั้งนี้ ผู้ประกันตนมาตรา 33 ที่ได้รับเงินจากโครงการ ม33เรารักกัน สามารถนำเงินในแอปพลิเคชัน ‘เป๋าตัง’ ไปใช้จ่ายซื้อสินค้าและบริการได้ตั้งแต่เวลา 06.00 – 23.00 น.ของทุกวัน ไปจนถึงวันที่ 31 พ.ค.64 เท่านั้น
วันจันทร์ที่ 12 เมษายน 2564
สารนายกรัฐมนตรี เนื่องในโอกาสต้อนรับเดือนรอมฎอน ประจำฮิจเราะห์ศักราช 1442
สารนายกรัฐมนตรี เนื่องในโอกาสต้อนรับเดือนรอมฎอน ประจำฮิจเราะห์ศักราช 1442
สารนายกรัฐมนตรี
เนื่องในโอกาสต้อนรับเดือนรอมฎอน
ประจำฮิจเราะห์ศักราช1442
วันที่12เมษายน2564
------------------
พี่น้องชาวไทยมุสลิมที่รักทุกท่าน
เนื่องในโอกาสต้อนรับเดือนรอมฎอนประจำฮิจเราะห์ศักราช1442ผมขอส่งความปรารถนาดีและขอแสดงความยินดีต่อพี่น้องชาวไทยมุสลิมทั่วประเทศที่จะได้ปฏิบัติศาสนกิจสำคัญในเดือนแห่งความศรัทธาของพี่น้องชาวมุสลิมในการขัดเกลาจิตใจให้บริสุทธิ์รวมทั้งทดสอบความเข้มแข็งทางด้านร่างกายและจิตวิญญาณด้วยการถือศีลอดการละเว้นอบายมุขทุกประเภทและการยึดมั่นในการทำความดีอันเป็นการสร้างกุศลอันแรงกล้าแก่ตนเอง
ในปัจจุบันแม้ว่าสถานการณ์การแพร่ระบาดของโรคติดเชื้อไวรัสโคโรนา2019ในประเทศไทยอาจส่งผลต่อการปฏิบัติศาสนกิจตามหลักศาสนาหลายๆประการแต่การฝึกตนในช่วงสถานการณ์ที่ยากลำบากเช่นนี้ย่อมจะทำให้ท่านทั้งหลายได้ใช้สติและความอดทนที่จะดำรงตนอยู่ในความไม่ประมาทซึ่งจะช่วยทำให้จิตใจผู้ปฏิบัติมีความบริสุทธิ์งอกงามด้วยศรัทธาอันแรงกล้าและคุณงามความดีที่ได้เพียรปฏิบัตินี้ย่อมจะส่งผลให้ตนเองชุมชนสังคมและประเทศชาติมีแต่ความสงบสุขร่มเย็นต่อไป
ในโอกาสอันเป็นมงคลในเดือนรอมฎอนประจำปีฮิจเราะห์ศักราช1442นี้ผมขอให้พระผู้อภิบาลได้โปรดประทานพรอันประเสริฐให้พี่น้องชาวไทยมุสลิมทุกคนจงประสบแต่ความสุขสวัสดีมีความจำเริญรุ่งเรืองมีสุขภาพพลานามัยที่สมบูรณ์แข็งแรงและสัมฤทธิผลในสิ่งที่พึงปรารถนาทุกประการเพื่อร่วมเป็นกำลังสำคัญในการสร้างสันติสุขแก่ประเทศชาติสืบไป
สวัสดีครับ
วันจันทร์ที่ 12 เมษายน 2564
สารนายกรัฐมนตรี เนื่องในโอกาสต้อนรับเดือนรอมฎอน ประจำฮิจเราะห์ศักราช 1442 ส่งความปรารถนาดีต่อพี่น้องชาวไทยมุสลิมทั่วประเทศ
สารนายกรัฐมนตรี เนื่องในโอกาสต้อนรับเดือนรอมฎอน ประจำฮิจเราะห์ศักราช 1442 ส่งความปรารถนาดีต่อพี่น้องชาวไทยมุสลิมทั่วประเทศ
พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวเนื่องในโอกาสต้อนรับเดือนรอมฎอน ประจำฮิจเราะห์ศักราช 1442 ส่งความปรารถนาดีและขอแสดงความยินดีต่อพี่น้องชาวไทยมุสลิมทั่วประเทศที่จะได้ปฏิบัติศาสนกิจสำคัญในเดือนแห่งความศรัทธาของพี่น้องชาวมุสลิมในการขัดเกลาจิตใจให้บริสุทธิ์ รวมทั้งทดสอบความเข้มแข็งทางด้านร่างกาย และจิตวิญญาณ ด้วยการถือศีลอด การละเว้นอบายมุขทุกประเภท และการยึดมั่นในการทำความดี อันเป็นการสร้างกุศลอันแรงกล้าแก่ตนเอง
นายกรัฐมนตรีกล่าวว่า ในปัจจุบันแม้ว่าสถานการณ์การแพร่ระบาดของโรคติดเชื้อไวรัสโคโรนา 2019 ในประเทศไทย อาจส่งผลต่อการปฏิบัติศาสนกิจตามหลักศาสนาหลาย ๆ ประการ แต่การฝึกตนในช่วงสถานการณ์ที่ยากลำบากเช่นนี้ ย่อมจะทำให้ท่านทั้งหลายได้ใช้สติและความอดทน ที่จะดำรงตนอยู่ในความไม่ประมาท ซึ่งจะช่วยทำให้จิตใจผู้ปฏิบัติ มีความบริสุทธิ์งอกงามด้วยศรัทธาอันแรงกล้า และคุณงามความดีที่ได้เพียรปฏิบัตินี้ย่อมจะส่งผลให้ตนเอง ชุมชน สังคม และประเทศชาติมีแต่ความสงบสุขร่มเย็นต่อไป
นายกรัฐมนตรีอวยพรเนื่องในโอกาสอันเป็นมงคลในเดือนรอมฎอน ประจำปีฮิจเราะห์ศักราช 1442 ขอให้พระผู้อภิบาลได้โปรดประทานพรอันประเสริฐให้พี่น้องชาวไทยมุสลิมทุกคนจงประสบแต่ความสุขสวัสดี มีความจำเริญรุ่งเรือง มีสุขภาพพลานามัยที่สมบูรณ์แข็งแรง และสัมฤทธิผลในสิ่งที่พึงปรารถนาทุกประการ เพื่อร่วมเป็นกำลังสำคัญในการสร้างสันติสุขแก่ประเทศชาติสืบไป
...........................
กลุ่มประชาสัมพันธ์และเผยแพร่ สำนักโฆษก
วันจันทร์ที่ 12 เมษายน 2564
ผู้ประกันตนโล่งใจ แรงงาน จับมือ มหาดไทย สปสช. ตรวจโควิด-19 ฟรี!! เริ่มต้นที่ กทม. แห่งแรก
รัฐมนตรีว่าการกระทรวงแรงงาน เผย นายกรัฐมนตรีห่วงใยผู้ประกันตนกรณีการแพร่ระบาดของโควิด -19 กำชับกระทรวงแรงงาน บูรณาการร่วมกับกระทรวงมหาดไทย สปสช. และกรุงเทพมหานคร เพิ่มช่องทางหน่วยบริการตรวจโควิด-19 เพื่อลดความแออัดและอำนวยความสะดวกแก่ผู้ประกันตน
เมื่อวันที่ 12 เมษายน 2564 ที่ห้องประชุมประสงค์ รณะนันทน์ ชั้น 5 อาคารกระทรวงแรงงาน นายสุชาติ ชมกลิ่น รัฐมนตรีว่าการกระทรวงแรงงาน เป็นประธานการประชุมหารือร่วมกับผู้บริหารระดับสูงกระทรวงแรงงาน เพื่อกำหนดแนวทางร่วมกับกระทรวงมหาดไทย (กรุงเทพมหานคร) และสำนักงานหลักประกันสุขภาพแห่งชาติ (สปสช.) ในการตรวจหาเชื้อโควิด -19 แก่ผู้ประกันตนในระบบประกันสังคมตามมาตรา 33 มาตรา 39 และมาตรา 40 ที่อยู่ในพื้นที่กรุงเทพมหานคร สามารถเข้ารับการตรวจหาเชื้อโควิด-19 ได้ฟรี โดยกระทรวงแรงงานประสานโรงพยาบาลในเครือข่ายประกันสังคมมาให้บริการ ณ อาคากีฬาเวสน์ 1 ศูนย์เยาวชนกรุงเทพมหานคร (ไทย-ญี่ปุ่น) โดยนายสุชาติ กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ซึ่งกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยต่อสถานการณ์การแพร่ระบาดของโควิด -19 เพื่อเตรียมความพร้อมรองรับในทุกด้านหากสถานการณ์การแพร่ระบาดรุนแรงมากขึ้น ในวันนี้ผมในฐานะรัฐมนตรีว่าการกระทรวงแรงงาน จึงได้เชิญผู้บริหารระดับสูงกระทรวงแรงานเพื่อมาหารือกำหนดแนวทางที่จะร่วมกับกระทรวงมหาดไทย สำนักงานหลักประกันสุขภาพแห่งชาติ (สปสช.) และกรุงเทพมหานคร โดยจะเปิดให้ผู้ประกันตนที่จะเข้ารับการตรวจสามารถลงทะเบียนจองคิวตรวจผ่านระบบแอพพลิเคชั่นออนไลน์ สำหรับคุณสมบัติของคนที่จะได้เข้าตรวจคือผู้ที่อยู่ในกลุ่มเสี่ยง ซึ่งจะมีเจ้าหน้าที่คัดกรอง และสามารถเข้ารับการตรวจหาเชื้อโควิด-19 ได้ชั่วโมงละไม่ต่ำกว่า 300 คน ทราบผลการตรวจภายใน 24 – 48 ชั่วโมง ซึ่งจะ kick off ในวันเสาร์ที่ 17 เมษายนนี้ ที่อาคารกีฬาเวสน์ 1 ศูนย์เยาวชนกรุงเทพมหานคร (ไทย – ญี่ปุ่น) เขตดินแดง กรุงเทพมหานคร
นายสุชาติ กล่าวต่อว่า ผมได้หารือกับ พล.อ.อนุพงษ์ เผ่าจินดา รัฐมนตรีว่าการกระทรวงมหาดไทย พล.ต.อ.อัศวิน ขวัญเมือง ผู้ว่าราชการกรุงเทพมหานคร และนายแพทย์จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เรียบร้อยแล้ว โดยกระทรวงแรงงานจะบูรณาการทำงานร่วมมือกับกระทรวงมหาดไทย (กรุงเทพมหานคร) สำนักงานหลักประกันสุขภาพแห่งชาติ (สปสช.) เพื่อให้ผู้ประกันตนในระบบประกันสังคมตามมาตรา 33 มาตรา 39 และมาตรา 40 ที่กำลังเดินทางกลับจากเทศกาลสงกรานต์เข้าสู่พื้นที่กรุงเทพมหานครสามารถเข้ารับการตรวจหาเชื้อโควิด-19 ได้ฟรี ทั้งนี้ หากพบว่าผู้ประกันตนรายใดตรวจพบเชื้อโควิด-19 จะต้องส่งตัวเข้ารับการรักษาในโรงพยาบาลเครือข่ายในสังกัดสำนักงานประกันสังคม โดยผู้ประกันตนที่ติดเชื้อโควิด -19 จะได้รับการรักษาฟรีในโรงพยาบาลเครือข่ายประกันสังคม ซึ่งมีอยู่จำนวน 81 แห่ง ที่มีความพร้อม มีเตียงรองรับกว่า 1,000 เตียง มีHQ 200 กว่าเตียง
สำหรับการตรวจหาเชื้อโควิด -19 แก่ผู้ประกันตนในระบบประกันสังคมมาตรา 33,39 และ 40 ในครั้งนี้ เป็นการเพิ่มช่องทางของหน่วยบริการตรวจ เนื่องจากขณะนี้หลายโรงพยาบาลมีผู้มาใช้บริการเพื่อตรวจหาเชื้อโควิด -19 เป็นจำนวนมาก ทำให้เกิดความแออัด คิวยาว กระทรวงแรงงานจึงมีนโยบายที่จะอำนวยความสะดวกให้กับผู้ประกันตน ได้รับการตรวจอย่างรวดเร็ว ทั้งนี้ เพื่อเป็นการช่วยแก้ปัญหาการแพร่ระบาดของโรคอีกทางหนึ่งอันจะส่งผลให้ภาคธุรกิจดำเนินการต่อไปได้
วันจันทร์ที่ 12 เมษายน 2564
สธ.เน้นย้ำมาตรการส่วนบุคคล เลี่ยงจุดเสี่ยง กิจกรรมเสี่ยง ดื่มแอลกอฮอล์ขาดสติติดเชื้อง่าย
สธ.เน้นย้ำมาตรการส่วนบุคคล เลี่ยงจุดเสี่ยง กิจกรรมเสี่ยง ดื่มแอลกอฮอล์ขาดสติติดเชื้อง่าย
กระทรวงสาธารณสุข พบภาพรวมผู้ติดเชื้อกระจายตัวไปหลายจังหวัด สาเหตุหลักจากสถานบันเทิง ให้เข้มมาตรการส่วนบุคคล เลี่ยงจุดเสี่ยง กิจกรรมเสี่ยง ดื่มแอลกอฮอล์ขาดสติติดเชื้อได้ง่าย หากรู้ตัวมีความเสี่ยง ให้เฝ้าระวังตนเอง ไม่พบปะคนหมู่มากจะช่วยให้การควบคุมโรคเป็นไปอย่างรวดเร็ว
วันนี้ (12 เมษายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา2019 กระทรวงสาธารณสุขจ.นนทบุรี นายแพทย์โอภาส การย์กวินพงศ์ อธิบดีกรมควบคุมโรค แถลงสถานการณ์โรคโควิด 19 ว่า วันนี้ประเทศไทยพบผู้ติดเชื้อรายใหม่ 985 ราย มาจากระบบเฝ้าระวังในโรงพยาบาล 634 ราย การค้นหาเชิงรุกในชุมชน 346 ราย และเดินทางมาจากต่างประเทศ 5 ราย สำหรับการฉีดวัคซีนโควิด 19 ฉีดแล้ว 570,052 โดส แบ่งเป็นเข็มแรก 498,791 ราย และครบ 2 เข็ม 71,261 ราย โดยฉีดให้กับ บุคลากรการแพทย์/สาธารณสุข และ อสม. จำนวน 200,525 คน, เจ้าหน้าที่อื่นๆ ที่มีโอกาสสัมผัสผู้ป่วย 48,765 คน ผู้ที่มีอายุตั้งแต่ 60 ปีขึ้นไป 25,939 คน ,ผู้ที่มีโรคประจำตัว 22,2143 คน และประชาชนในพื้นที่เสี่ยง 201,319 คน
นายแพทย์โอภาสกล่าวต่อว่า แนวโน้มผู้ติดเชื้อของประเทศไทยขณะนี้ยังคงเพิ่มขึ้นอย่างต่อเนื่อง ภาพรวมส่วนใหญ่ติดเชื้อจากการไปเที่ยวในสถานบันเทิง ผับ บาร์ คาราโอเกะ และแพร่เชื้ออย่างรวดเร็วไปยัง 72 จังหวัด ทำให้เกิดการแพร่เชื้อในครอบครัว และยังแพร่เชื้อกันภายในจังหวัดด้วย ดังนั้นหากรู้ตัวมีความเสี่ยง ให้เฝ้าระวังตนเอง ไม่พบปะคนหมู่มาก และเข้มมาตรการส่วนบุคคล ไม่นำตัวเองไปในสถานที่เสี่ยง กิจกรรมเสี่ยง และเลี่ยงการดื่มเครื่องดื่มแอลกอฮอล์เนื่องจากจะทำให้ขาดสติ มีพฤติกรรมง่ายต่อการติดเชื้อได้ หากทุกคนช่วยกันจะทำให้สามารถควบคุมสถานการณ์ได้ในระยะเวลาไม่นาน นอกจากนี้ขอชื่นชม จังหวัดประจวบคีรีขันธ์ที่ได้ออกมาตรการเพื่อแก้ไขสถานการณ์อย่างเต็มที่ (ข้อมูลล่าสุด 12 เมษายน 2564) มีผู้ติดเชื้อจำนวน 52 ราย ซึ่งมีจุดเริ่มต้นจากผู้ติดเชื้อจากสถานบันเทิงในกรุงเทพมหานคร และแพร่เชื้อสู่คนในครอบครัว และในสถานบันเทิงอื่นๆ โดยได้เร่งติดตาม สอบสวนและควบคุมโรค นำผู้ติดเชื้อเข้ารับการรักษาที่โรงพยาบาล คัดกรองผู้สัมผัสเสี่ยงสูง เสี่ยงต่ำ และปิดสถานที่เสี่ยง ส่วนมาตรการที่ได้ดำเนินการร่วมกับหน่วยงานท้องถิ่นได้ทำบิ๊กคลีนนิ่ง ปฏิบัติการทำลายเชื้อทุกจุดเสี่ยงในหัวหิน เมื่อวันที่ 9 เมษายนที่ผ่านมา ทำให้ขณะนี้หัวหินปลอดเชื้อแล้ว ส่วนที่เชียงใหม่ผู้ติดเชื้อส่วนใหญ่เป็นกลุ่มนักศึกษาที่ทำกิจกรรมร่วมกัน และจากสถานบันเทิง ได้ดำเนินการดูแลตามระบบโดยมีโรงพยาบาลสนามรองรับผู้ติดเชื้อโควิด 19
สำหรับวัคซีนจากซิโนแวคล็อตที่ 3 จำนวน 1 ล้านโดส ที่มาถึงประเทศไทยเมื่อวันที่ 10 เมษายน ขณะนี้ อย. และกรมวิทยาศาสตร์การแพทย์ ได้เข้าไปดำเนินการตรวจสอบคุณภาพ (Lot Release) คาดว่าภายใน 2-3 วัน กระจายไปยังจังหวัดต่างๆ และฉีดให้กับกลุ่มเป้าหมายโดยเร็วที่สุดเพื่อป้องการติดเชื้อ ลดการป่วยที่รุนแรง การเสียชีวิต และสร้างภูมิคุ้มกันหมู่ให้เกิดในประเทศ สำหรับกรณีประสิทธิภาพ ของวัคซีนซิโนแวค ขอยืนยันว่า วัคซีนมีประสิทธิภาพในระดับมาตรฐานที่องค์การอนามัยโลกรับรองว่ามากกว่าร้อยละ 50 อย่างไรก็ตาม แม้ว่าจะได้รับการฉีดวัคซีนโควิด 19 แล้วแต่ยังมีโอกาสติดเชื้อได้ ขอให้ไม่ประมาท การ์ดอย่าตก คงเข้มมาตรการสวมหน้ากากอนามัย ให้ได้ 100% ล้างมือ หลีกเลี่ยง สถานที่เสี่ยง ต่อไป
วันอาทิตย์ที่ 11 เมษายน 2564
นายกฯ มั่นใจไทยพร้อมเป็นเจ้าภาพจัดการแข่งขันเจ็ตสกีและกอล์ฟระดับโลก ชูไทยแบบอย่างที่ดีในการเป็นเจ้าภาพจัดการแข่งขันกีฬายุค New Normal
นายกฯ มั่นใจไทยพร้อมเป็นเจ้าภาพจัดการแข่งขันเจ็ตสกีและกอล์ฟระดับโลก ชูไทยแบบอย่างที่ดีในการเป็นเจ้าภาพจัดการแข่งขันกีฬายุค New Normal
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมความสามารถในการจัดการแข่งขันกีฬาระดับโลกของไทย พร้อมเป็นต้นแบบการจัดการแข่งขันกีฬาโลก ซึ่งประเทศไทยจะเป็นเจ้าภาพจัดการแข่งขันระดับโลกอย่างต่อเนื่องอีก 3 รายการ ได้แก่
-	การแข่งขันเจ็ตสกี เวิลด์คัพ (JET SKI WORLD CUP) ระหว่างวันที่ 21-25 เมษายน 2564
-	การเเข่งขันเจ็ตสกี โปรทัวร์ 2021 (JET SKI PRO TOUR 2021) ทั้งหมด 4 สนาม ระหว่างเดือนพฤษภาคม-สิงหาคม 2564
-	การแข่งขันกอล์ฟสตรีระดับ LPGA (Ladies Professional Golf Association) รายการ Honda LPGA Thailand ระหว่างวันที่ 6 – 9 พฤษภาคม 2564
โฆษกประจำสำนักนายกรัฐมนตรีกล่าวว่า ทั่วโลกชื่นชมความสำเร็จในการจัดการแข่งขันแบดมินตัน HSBC BWF World Tour in Bangkok ด้วยการจัดการแบบวิถีใหม่ New Normal ที่ผ่านมา ไว้วางใจมาตรการควบคุมการแพร่ระบาดของโรคโควิด-19 อย่างเคร่งครัดที่ได้ดูแลความปลอดภัยให้กับนักกีฬาและผู้มีส่วนเกี่ยวข้องทั้งหมด ได้แก่ การตรวจหาเชื้อโควิดก่อนเดินทาง ผ่านมาตรการกักตัว (Quarantine) สร้างระบบ Bubble ในแต่ละกิจกรรม และเน้นให้ปฏิบัติตามมาตรการป้องกันโรคโควิด-19 D-M-H-T-T
ซึ่งในโอกาสนี้ นายกรัฐมนตรีเชื่อมั่นว่าด้วยความร่วมมือร่วมใจของหน่วยงานทั้งภาครัฐ และเอกชนของไทย รวมทั้ง มาตรการทางสาธารณสุขไทยที่เข้มงวดครอบคลุม ไทยจะสามารถจัดการแข่งขันกีฬาระดับโลกอย่างสำเร็จเป็นความภาคภูมิใจของชาติ และส่งผลดีต่อการฟื้นฟูเศรษฐกิจประเทศ
....
วันอาทิตย์ที่ 11 เมษายน 2564
จับกัง1 ห่วงคนหางาน กำชับเจ้าหน้าที่ให้บริการจัดหางาน ใส่ใจประชาชน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า มีความห่วงใยคนตกงานจากสถานการณ์โควิด-19 ระลอกใหม่ ได้มอบหมายนายไพโรจน์ โชติกเสถียร รองปลัดกระทรวงแรงงาน รักษาราชการแทนอธิบดีกรมการจัดหางานตรวจสอบการให้บริการจัดหางานทั่วประเทศ
พร้อมฝากถึงเจ้าหน้าที่นอกจากปฏิบัติงานตามหน้าที่แล้ว ยังต้องปฏิบัติงานด้วยความใส่ใจประชาชน เพื่อเปิดโอกาสให้กับผู้ว่างงานได้เข้าถึงตำแหน่งงาน นำไปสู่การมีงานทำ มีรายได้ มีคุณภาพชีวิตที่ดี ตามที่พล.อ.ประยุทธ์ จันทร์โอชา นายกรัฐมนตรี เน้นย้ำมาโดยตลอดว่าคนไทยที่ประสงค์ทำงานต้องได้รับโอกาส สามารถเข้าถึงการจ้างงานที่สะดวกรวดเร็ว เพื่อให้มีรายได้เลี้ยงดูตนเองและครอบครัว
ด้านนายไพโรจน์ โชติกเสถียร รองปลัดกระทรวงแรงงาน รักษาราชการแทนอธิบดีกรมการจัดหางาน กล่าวว่า กรมการจัดหางานรับข้อสั่งการรัฐมนตรีว่าการกระทรวงแรงงาน ล่าสุดได้สั่งการจัดหางานจังหวัดทั่วประเทศและผู้อำนวยการสำนักงานจัดหางานกรุงเทพมหานครพื้นที่1-10 เตรียมตำแหน่งงานว่างในพื้นที่ให้บริการคนหางาน ซึ่งจากข้อมูลขณะนี้แต่ละพื้นที่ยังมีสถานประกอบการที่มีความประสงค์จ้างงานและมีตำแหน่งงานอยู่เป็นจำนวนมาก พร้อมกำชับเจ้าหน้าที่กรมการจัดหางานให้บริการด้วยความใส่ใจ คำนึงถึงความลำบากของคนหางาน เพื่อให้ประชาชนที่ต้องการหางานได้งานทำตามความต้องการโดยเร็วที่สุด
ทั้งนี้ ผู้ที่ต้องการหางานทำ นายจ้าง/สถานประกอบการที่มีความประสงค์จะรับคนเข้าทำงาน สามารถใช้บริการจัดหางานผ่านเว็บไซต์ smartjob.doe.go.th และสามารถสอบถามรายละเอียดเพิ่มเติมได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 หรือ สายด่วนกระทรวงแรงงาน โทร.1506 กด 2 กรมการจัดหางาน และสายด่วนกรมการจัดหางาน โทร.1694
วันอาทิตย์ที่ 11 เมษายน 2564
รมว.ยุติธรรม ลงตรวจด่านสบปราบ-แม่พริก ติดตามสถานการณ์ยาเสพติดพื้นที่ลำปาง พร้อมมอบอุปกรณ์เพื่อสนับสนุนการปฏิบัติงานปราบปราม ชมทุกคนทำงานหนักเพื่อช่วยให้สังคมดีขึ้น
นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วยนายวิชัย ไชยมงคล เลขาธิการ ป.ป.ส.และคณะ ได้ลงพื้นที่ตรวจเยี่ยมการปฏิบัติงานของเจ้าหน้าที่ตำรวจในการสกัดกั้นยาเสพติด
เมื่อวันที่ ๑๐ เมษายน ๒๕๖๔ ณ ด่านตรวจยาเสพติดสบปราบ อ.สบปราบ จ.ลำปาง นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วยนายวิชัย ไชยมงคล เลขาธิการ ป.ป.ส. และคณะ ได้ลงพื้นที่ตรวจเยี่ยมการปฏิบัติงานของเจ้าหน้าที่ตำรวจในการสกัดกั้นยาเสพติด โดยมี ว่าที่พันตรีอดิศักดิ์ น้อยสุวรรณ รองผู้ว่าราชการจังหวัดลำปาง พล.ต.ต.เฉลิมพล จินตรัตน์ รอง ผบช.ภ.๕ พล.ต.ต.นันทวิทย์ เทียมบุญธง ผบก.ภ.จว.ลำปาง นายพนมพร ตุ้ยกาศ นายอำเภอสบปราบ พ.ต.อ.ชูวิทย์ กองแก้ว รอง ผบก.ภ.จว.ลำปาง ให้การต้อนรับ
โดย พ.ต.อ.จรัญ สุวรรณเวช ผกก.สภ.สบปราบ จ.ลำปาง รายงานสถานการณ์ด้านยาเสพติด และผลการดำเนินงานสกัดกั้นยาเสพติดปี ๒๕๖๑ - ปัจจุบัน สามารถจับกุมผู้ต้องหาได้ ๓๐๔ คน ของกลางยาบ้า ๖๓๓,๗๘๙ เม็ด ไอซ์ ๕๓๑ กิโลกรัม และกัญชา ๓๔๖ กรัม สำหรับคดีที่น่าสนใจ อาทิ วันที่ ๓ พฤศจิกายน ๒๕๖๒ จับกุมผู้ต้องหา พร้อมของกลางไอซ์น้ำหนัก ๕๐๐ กิโลกรัม วันที่ ๓ กรกฎาคม ๒๕๖๓ จับกุมผู้ต้องหาพร้อมยาบ้า ๔ แสนเม็ด และล่าสุดวันที่ ๑๐ เมษายน ๒๕๖๔ จับกุมผู้ต้องหาพร้อมยาบ้า ๖ พันเม็ด ที่กำลังลำเลียงไปยังจังหวัดสุโขทัย
ต่อมาเวลา ๑๒.๐๐ น. นายสมศักดิ์ และคณะได้เดินทางไปยังด่านตรวจยาเสพติดแม่พริก สภ.แม่พริก จ. ลำปาง โดยมี พ.ต.อ.นภดล ใบเรือ ผกก.สภ.แม่พริก จ.ลำปาง ให้การต้อนรับ พร้อมรายงานสถานการณ์ด้านยาเสพติด และผลการดำเนินงานสกัดกั้นยาเสพติดที่ผ่านมา อาทิ วันที่ ๒๗ กุมภาพันธ์ ๒๕๖๓ จับกุมผู้ต้องหาพร้อมของกลางยาบ้า ๒.๕ ล้านเม็ด วันที่ ๒๒ มีนาคม ๒๕๖๓ จับกุมผู้ต้องหาพร้อมของกลางไอซ์ ๑๘๖ กิโลกรัม วันที่ ๒๙ สิงหาคม ๒๕๖๓ จับกุมผู้ต้องหาพร้อมยาบ้า ๕ ล้านเม็ด วันที่ ๑๕ มีนาคม ๒๕๖๔ จับกุมผู้ต้องหาพร้อมยาบ้าได้ ๔ แสนเม็ด
นายสมศักดิ์ ระบุว่า เวลานี้การตรวจค้นของทุกฝ่ายทั้ง ตำรวจ ป.ป.ส. เจ้าหน้าที่ปกครองคงยากลำบาก เพราะสถานการณ์แพร่เชื้อไวรัสโควิด-19 และต้องระมัดระวังตัวเองให้มาก และยังเป็นช่วงเทศกาลสงกรานต์ที่มีคนเดินทางเยอะ ส่วนในเรื่องการจับกุมปราบปราม ตนขอชื่นชมทุกฝ่ายทำงานหนัก แม้ว่าการจับกุมยาบ้าล่าสุดที่ สภ.สบปราบ จับกุมได้ล่าสุดวันนี้ ๖,๐๐๐ เม็ด จำนวนอาจไม่มากแต่หากลงสู่ชุมชน จะกลายเป็นปัญหาที่ตามมาเราอาจต้องทำงานหนักขึ้นในการแก้ปัญหายาเสพติดเพื่อให้สังคมนั้นดีขึ้น
จากนั้นนายสมศักดิ์ และนายวิชัย ได้มอบเครื่องอุปโภคบริโภค น้ำยาตรวจปัสสาวะ ถุงมือยาง เพื่อสนับสนุนการปฏิบัติงานของเจ้าหน้าที่ และเพื่อเป็นขวัญกำลังใจแก่เจ้าหน้าที่ ด่านตรวจยาเสพติดสบปราบ อ.สบปราบ จ.ลำปาง และด่านตรวจยาเสพติดแม่พริก สภ.แม่พริก จ.ลำปาง ด้วย
วันอาทิตย์ที่ 11 เมษายน 2564
บรรยากาศการเดินทางช่วงสงกรานต์ วันที่ 10 เม.ย.64 หมอชิต 2 เงียบเหงามีประชาชนเดินทางกลับภูมิลำเนาบางตา
ขณะที่ บขส. ยังคุมเข้มมาตรการด้านความปลอดภัย และร่วมรณรงค์ “สงกรานต์สุขใจ ขับขี่ปลอดภัย ห่างไกลโควิด”
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยตัวเลขผู้โดยสารเดินทางในช่วงเทศกาลสงกรานต์ว่า เมื่อวันที่ 9 เมษายน 2564) บขส. ได้จัดรถบขส.,รถร่วม,รถตู้ (เที่ยวไป) จำนวน 4,046 เที่ยว รองรับผู้โดยสาร จำนวน 58,244 คน ส่วนเที่ยวกลับ ได้จัดรถบขส.,รถร่วม,รถตู้ จำนวน 3,874 เที่ยว รองรับผู้โดยสาร จำนวน 42,833 คน
ในวันที่ 10 เมษายน 2564 คาดการณ์ว่าจะมีผู้โดยสารเดินทางกลับภูมิลำเนา ประมาณ 50,000 คน โดย บขส. ยังคงจัดรถโดยสารรองรับการเดินทางในเที่ยวไป กว่า 5,000 เที่ยว สามารถรองรับผู้โดยสารได้กว่า 100,000 คน
ทั้งนี้ขอความร่วมมือให้ผู้โดยสารเผื่อเวลาเดินทางมายังสถานีขนส่งผู้โดยสารอย่างน้อย 1-2 ชั่วโมง ก่อนเวลารถออก และผู้ที่จองตั๋วโดยสารล่วงหน้าให้ตรวจสอบเวลาและจุดขึ้นรถที่ระบุในบัตรโดยสาร โดยเฉพาะเส้นทางภาคเหนือและภาคตะวันออกเฉียงเหนือ เนื่องจากในปีนี้ บขส.จัดรถโดยสารออกจากสถานีขนส่งผู้โดยสารกรุงเทพ (จตุจักร) หรือ หมอชิต 2 เท่านั้น
กรรมการผู้จัดการใหญ่ บขส. กล่าวด้วยว่า หลังจาก บขส. ได้ประกาศมาตรการช่วยเหลือผู้โดยสารที่มีความประสงค์งดการเดินทางในระหว่างวันที่ 8 -18 เมษายน 2564 ให้คืนตั๋วโดยสาร บขส. ได้เต็มราคา ไม่หักค่าธรรมเนียม ล่าสุด (ข้อมูล ณ วันที่ 10 เมษายน 2564) มีผู้โดยสารขอคืนตั๋วแล้ว จำนวน 9,322 ใบ คิดเป็น 15.74% โดยเส้นทางเหนือ มีผู้โดยสารคืนตั๋วมากที่สุด รองลงมาภาคใต้ และภาคตะวันออกเฉียงเหนือ ตามลำดับ ทั้งนี้ ผู้โดยสาร ยังติดต่อขอคืนตั๋วหรือ
เลื่อนการเดินทาง ได้ที่ช่องจำหน่ายตั๋วของ บขส. ก่อนเวลารถออก ไม่น้อยกว่า 3 ชั่วโมง ส่วนผู้โดยสารใช้สิทธิ์บัตรสวัสดิการแห่งรัฐ , โครงการ“เราชนะ” และโครงการ “ม33เรารักกัน” ไม่สามารถขอคืนเงินค่าตั๋วได้ แต่สามารถแจ้งเลื่อนการเดินทางได้ ก่อนเวลารถออกไม่น้อยกว่า 3 ชั่วโมง
อย่างไรก็ดี บขส. ได้ร่วมจัดกิจกรรมรณรงค์สร้างจิตสำนึกและความตระหนักในการใช้รถใช้ถนนในช่วงเทศกาลสงกรานต์ 2564 “สงกรานต์สุขใจ ขับขี่ปลอดภัย ห่างไกลโควิด” โดยการแจกหน้ากากอนามัยและเจลแอลกอฮอล์ รวมทั้งมีการประชาสัมพันธ์ให้ผู้ใช้บริการมีส่วนร่วมในการสร้างความปลอดภัย เช่น คาดเข็มขัดนิรภัย และไม่ดื่มเครื่องดื่มแอลกอฮอล์ เป็นต้น นอกจากนี้ ได้สั่งกำชับไปยังเจ้าหน้าที่ทุกฝ่ายให้เพิ่มการเฝ้าระวังและป้องกันการแพร่ระบาดของเชื้อไวรัสโควิด-19 ในสถานีขนส่งผู้โดยสารทุกแห่ง และบนรถโดยสาร ตามมาตรการสาธารณสุขอย่างเคร่งครัด และขอให้ประชาชนที่มีความจำเป็นต้องเดินทาง สวมหน้ากากอนามัยหรือหน้ากากผ้า ขณะใช้บริการตลอดเวลา รวมทั้งให้ลงทะเบียนผ่านแอปพลิเคชันไทยชนะหรือแพลตฟอร์มไทยชนะทุกครั้งที่ใช้บริการ และในการเดินทางข้ามจังหวัด ขอให้ประชาชน
ติดตามข้อมูลข่าวสารและประกาศเข้าพื้นที่ของแต่ละจังหวัดก่อนออกเดินทางด้วย สอบถามข้อมูลเพิ่มเติมได้ที่ Call Center 1490 เรียก บขส.
วันอาทิตย์ที่ 11 เมษายน 2564
บขส. เผยภาพรวมการเดินทางในช่วงเทศกาลสงกรานต์ ตั้งแต่วันที่ 8-10 เม.ย. 2564
มีผู้โดยสารเดินทางกลับภูมิลำเนากว่า 1.5 แสนคน พร้อมสั่งคุมเข้มมาตรการด้านความปลอดภัย และร่วมรณรงค์ “สงกรานต์สุขใจ ขับขี่ปลอดภัย ห่างไกลโควิด”
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยตัวเลขผู้โดยสารเดินทางในช่วงเทศกาลสงกรานต์ว่า ตั้งแต่วันที่ 8-10 เมษายน 2564 บขส. ได้จัดรถบขส.,รถร่วม,รถตู้ (เที่ยวไป) จำนวน 11,634 เที่ยว รองรับผู้โดยสาร จำนวน 158,287 คน ส่วนเที่ยวกลับ ได้จัดรถบขส.,รถร่วม,รถตู้ จำนวน 11,108 เที่ยว รองรับผู้โดยสาร จำนวน 116,152 คน น้อยกว่าที่คาดการณ์ไว้ เนื่องจากสถานการณ์การแพร่ระบาดของเชื้อไวรัสโควิด-19 ส่งผลให้ประชาชนส่วนใหญ่งดเดินทาง
กรรมการผู้จัดการใหญ่ บขส. กล่าวด้วยว่า ขณะนี้ยังมีประชาชนทยอยคืนตั๋วโดยสาร โดยข้อมูลล่าสุดของวันที่ 10 เมษายน 2564 มีผู้โดยสารขอคืนตั๋วเพิ่มอีก 4,138 ใบ ทำให้ยอดรวมการคืนตั๋วโดยสารสะสมอยู่ที่ 13,460 ใบ คิดเป็น 22.73% ของจำนวนที่นั่งที่มีการจำหน่ายตั๋วเดินทางระหว่างวันที่ 8-18 เมษายน 2564 โดยเส้นทางภาคเหนือ มีผู้โดยสารคืนตั๋วมากที่สุด รองลงมาภาคใต้ และภาคตะวันออกเฉียงเหนือ ตามลำดับ
"แม้ว่าจะมีผู้โดยสารทยอยคืนตั๋ว แต่ยังมีผู้โดยสารมาซื้อตั๋วเดินทางอย่างต่อเนื่องทุกวัน ทำให้บรรยากาศการเดินทางในช่วงสงกรานต์ปีนี้ไม่เงียบเหงานัก" นายสัญลักข์ กล่าว
สำหรับในช่วงเทศกาลสงกรานต์นี้ บขส. ได้กำชับพนักงานขับรถเพิ่มความระมัดระวังในการขับขี่ เนื่องจากในระยะนี้หลายพื้นที่มีฝนตกอย่างต่อเนื่อง รวมทั้งขอให้ตระหนักถึงความปลอดภัยในการใช้รถใช้ถนน เช่น ขับรถด้วยความเร็วตามที่กฎหมายกำหนด คาดเข็มขัดนิรภัยตลอดการเดินทาง เป็นต้น
นอกจากนี้ ได้สั่งกำชับไปยังนายสถานีเดินรถและเจ้าหน้าที่ทุกฝ่าย เพิ่มการเฝ้าระวังและป้องกันการแพร่ระบาดของเชื้อไวรัสโควิด-19 ภายในสถานีขนส่งผู้โดยสารและบนรถโดยสาร ตามมาตรการสาธารณสุขอย่างเคร่งครัด รวมทั้งขอให้ผู้ใช้บริการสวมหน้ากากอนามัยหรือหน้ากากผ้าตลอดเวลา ลงทะเบียนผ่านแอปพลิเคชันไทยชนะ และขอให้ติดตามข้อมูลข่าวสารและประกาศเข้าพื้นที่ของแต่ละจังหวัดก่อนออกเดินทางด้วย สอบถามข้อมูลเพิ่มเติมได้ที่ Call Center 1490 เรียก บขส.
วันอาทิตย์ที่ 11 เมษายน 2564
กระทรวงยุติธรรม โดยกรมคุ้มครองสิทธิฯ ทำงานเชิงรุกเปลี่ยนวัดทั่วประเทศเป็นศูนย์กลางไกล่เกลี่ยข้อพิพาท หวังประชาชนเข้าถึงความยุติธรรม
กระทรวงยุติธรรม โดยกรมคุ้มครองสิทธิฯ ทำงานเชิงรุกเปลี่ยนวัดทั่วประเทศเป็นศูนย์กลางไกล่เกลี่ยข้อพิพาท หวังประชาชนเข้าถึงความยุติธรรม
นายเรืองศักดิ์ สุวารี อธิบดีกรมคุ้มครองสิทธิและเสรีภาพ เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม มีนโยบายแผนงานช่วยเหลือประชาชาชนให้เข้าถึงสิทธิการไกล่เกลี่ยตามหลักสิทธิมนุษยชน โดยล่าสุดกรมคุ้มครองสิทธิฯ ได้ทำงานเชิงรุกให้บริการประชาชนโดยดึงวัดเข้ามีส่วนร่วม โดยกรมคุ้มครองสิทธิฯร่วมมือกับสำนักงานพระพุทธศาสนาแห่งชาติ ตามมติมหาเถรสมาคม จัดทำข้อตกลงความร่วมมือ (MOU) ให้วัดที่มีความพร้อม ได้แก่ วัดเจ้าคณะกรุงเทพมหานคร วัดเจ้าคณะเขต วัดเจ้าคณะแขวง วัดเจ้าคณะจังหวัด วัดเจ้าคณะอำเภอ วัดเจ้าคณะตำบล จัดตั้งศูนย์ไกล่เกลี่ยข้อพิพาทให้ประชาชน รวมถึงนำหลักสูตรสิทธิมนุษยชนศึกษาเสริมความรู้ เข้าไปเป็นส่วนหนึ่งของการเรียนการสอนในโรงเรียนพระปริยัติธรรม
นอกจากนี้ กรมคุ้มครองสิทธิฯ ยังมีการจัดกิจกรรมให้ความรู้เกี่ยวกับการไกล่เกลี่ยข้อพิพาท ตามพ.ร.บ.การไกล่เกลี่ยข้อพิพาท พ.ศ. 2562 แก่พระสงฆ์ ผ่านวัดพื้นที่ 180 แขวงในกทม. และอีก 76 จังหวัด โดยหวังว่าการละเมิดสิทธิมนุษยชนจะลดลง ภายใต้การมีส่วนร่วม "บวร" บ้าน วัด โรงเรียน ผ่านการดำเนินงานคุ้มครองสิทธิและเสรีภาพแก่ประชาชน
"กรมคุ้มครองสิทธิ จะดึงทุกภาคส่วนเข้าร่วมกับประชาชน และจะดึงทุกศาสนาที่เป็นที่ยึดเหนี่ยวของคนไทยเข้าเป็นส่วนหนึ่งของการไกล่เกลี่ยด้วย เพื่อให้เข้าถึงและเป็นเครื่องมือในการบรรเทาช่วยเหลือสังคมลดความเดือดร้อน และจะเดินหน้าให้บริการในทุกมิติ หากพี่น้องประชาชนมีข้อสงสัยใดและหาคำตอบไม่ได้ สามารถ โทรปรึกษาได้ที่ 1111 กด 77 ตลอด 24 ชม."อธิบดีกรมคุ้มครองสิทธิฯ กล่าว
วันอาทิตย์ที่ 11 เมษายน 2564
นายกฯ ส่งกำลังใจให้ “โปรเหมียว” มุ่งสู่อันดับที่สูงขึ้น หลังคว้าแชมป์กอล์ฟ แอลพีจีเอทัวร์ ปี 2021
นายกฯ ส่งกำลังใจให้ “โปรเหมียว” มุ่งสู่อันดับที่สูงขึ้น หลังคว้าแชมป์กอล์ฟ แอลพีจีเอทัวร์ ปี 2021
นายอนุชา บูรพชัยศรี โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวแสดงความยินดีพร้อมส่งกำลังใจให้ นางสาวปภังกร ธวัชธนกิจ หรือ “โปรเหมียว” นักกีฬากอล์ฟไทย ซึ่งล่าสุดคว้าแชมป์ LPGA Tour (Ladies Professional Golf Association) รายการ ANA Inspiration 2021 ระดับเมเจอร์แรกของการแข่งขันกีฬากอล์ฟอาชีพสตรีในปีนี้ ณ สนามมิชชั่นฮิลล์ส คันทรีคลับ เมืองแรนโช มิราจ รัฐแคลิฟอร์เนีย สหรัฐอเมริกา เมื่อวันที่ 1-4 เมษายน 2564 ในคะแนนรวม
-18 คะแนน และได้รับการจัดอันดับโลกนักกอล์ฟหญิง (The Rolex Women's World Golf Rankings) จากอันดับที่ 103 ของโลก เป็นอันดับที่ 13 ของโลก ด้วยคะแนนเฉลี่ยสะสม 4.03 คะแนน (https://www.rolexrankings.com/rankings)
โดยโฆษกประจำสำนักนายกรัฐมนตรีเปิดเผยว่า นายกรัฐมนตรีได้ติดตามการแข่งขันมาโดยตลอด เห็นถึงศักยภาพในการแข่งขันที่สามารถทำออกมาได้คะแนนสูงและทำได้ดี ซึ่งชัยชนะครั้งนี้จะเป็นแนวทางที่นำไปสู่การแข่งขันระดับสูงในอนาคต โดยนายกรัฐมนตรี “ส่งกำลังใจให้โปรเหมียวประสบความสำเร็จและก้าวหน้าต่อไป เพื่อสร้างชื่อเสียงให้แก่ประเทศไทยและวงการกีฬากอล์ฟอาชีพของไทย” พร้อมกันนี้ได้มอบหมายให้กระทรวงการท่องเที่ยวและกีฬาเร่งพัฒนาส่งเสริมนักกีฬาไทยตามความถนัดและความสามารถให้พร้อมต่อการแข่งขันทุกรูปแบบทั้งกีฬาเดี่ยวและกีฬาทีม ขณะเดียวกันได้มอบแนวทางให้กับการกีฬาแห่งประเทศไทย ว่าจะทำอย่างไรให้มีนักกีฬาใหม่เพิ่มมากขึ้น และพัฒนาให้มีรูปร่างเป็นนักกีฬา เนื่องจากรูปร่างคนไทยส่วนใหญ่นั้นตัวเล็ก ความเข้มแข็งอดทนอาจสู้ไม่ได้ในระยะยาว จึงอาจเน้นการส่งเสริมด้านวิทยาศาสตร์การกีฬา และจัดการคัดเลือกนักกีฬาช้างเผือก นักกีฬาที่มีพรสวรรค์มาสู่วงการกีฬา เพราะเมื่ออายุมากขึ้น จะสามารถต่อยอดไปเป็นโค้ชอีกอาชีพหนึ่งได้
ในโอกาสนี้ โฆษกประจำสำนักนายกรัฐมนตรีได้กล่าวชื่นชมถึงความมุ่งมั่นของโปรเหมียวในการไปสู่เป้าหมายที่ตั้งไว้ ซึ่งเป็นสิ่งสำคัญนอกเหนือจากความสามารถและเทคนิคด้านการกีฬา จึงถือเป็นแบบอย่างที่ดีสำหรับเยาวชน และนักกีฬารุ่นใหม่ สอดคล้องกับนโยบายของรัฐบาลในการพัฒนาและส่งเสริมวงการกีฬาไทยให้มีความพร้อมในการแข่งขันทั้งในระดับประเทศและระดับสากล
วันอาทิตย์ที่ 11 เมษายน 2564
รฟม. แจ้งพนักงานประจำตู้เก็บเงินค่าบริการลานจอดรถสถานีรถไฟฟ้าพระราม 9 (รัชดาภิเษก ซอย 2) ตรวจพบเชื้อไวรัส COVID-19
พร้อมจัดมาตรการเร่งด่วน ฉีดพ่นน้ำยาฆ่าเชื้อพื้นที่จุดเสี่ยงป้องกันการระบาดของเชื้อไวรัส
จากสถานการณ์การแพร่ระบาดของเชื้อไวรัส COVID-19 ในประเทศไทยเพิ่มสูงขึ้นในหลายพื้นที่นั้น วันที่ 10 เมษายน 2564 เวลา 12.50 น. การรถไฟฟ้าขนส่งมวลชนแห่งประเทศไทย (รฟม.) ได้รับแจ้งจาก บริษัท เจนก้องไกล จำกัด (บริษัทฯ) ผู้รับจ้างเก็บเงินค่าบริการจอดรถ โครงการรถไฟฟ้ามหานคร สายเฉลิมรัชมงคล (MRT สายสีน้ำเงิน) ว่า มีพนักงานประจำตู้เก็บเงินของลานจอดรถสถานีรถไฟฟ้าพระราม9 (รัชดาภิเษก ซอย 2) จำนวน 1 ราย ได้รับผลยืนยันว่าตรวจพบการติดเชื้อไวรัส COVID-19
โดย รฟม. ขอเรียนชี้แจงประวัติการปฏิบัติงานของพนักงานรายดังกล่าว ดังนี้
- วันอาทิตย์ที่ 4 เมษายน 2564 เวลา 01.25 – 05.00 น. เดินทางไปเที่ยวกลางคืน
- วันจันทร์ที่ 5 เมษายน 2564 เวลา 14.30 – 14.45 น. ปฏิบัติงานเป็นพนักงานสำรอง ณ อาคารจอดรถ 3 ชั้น สถานีศูนย์วัฒนธรรมฯ ถนนรัชดาภิเษก เวลา 15.00 – 01.00 น. ปฏิบัติงาน ณ ลานจอดรถสถานีรถไฟฟ้าพระราม9 (รัชดาภิเษก ซอย 2)
- วันอังคารทึ่ 6 เมษายน 2564 เวลา 14.30 – 14.45 น. ปฏิบัติงานเป็นพนักงานสำรอง ณ อาคารจอดรถ 3 ชั้น สถานีศูนย์วัฒนธรรมฯ ถนนรัชดาภิเษก เวลา 15.00 – 01.00 น. ปฏิบัติงาน ณ ลานจอดรถสถานีรถไฟฟ้าพระราม9 (รัชดาภิเษก ซอย 2)
- วันพุธที่ 7 เมษายน 2564 เวลา 14.30 – 14.45 น. ปฏิบัติงานเป็นพนักงานสำรอง ณ ลานจอดรถสถานีห้วยขวาง ถนนรัชดาภิเษก เวลา 15.00 – 01.00 น. ปฏิบัติงาน ณ ลานจอดรถสถานีรถไฟฟ้าพระราม9 (รัชดาภิเษก ซอย 2)
ดังนั้น รฟม. จึงได้ดำเนินการมาตรการเร่งด่วนในการป้องกันการแพร่ระบาดของเชื้อไวรัส COVID-19 โดยปิดให้บริการพื้นที่จุดเสี่ยงทั้ง 3 แห่ง ได้แก่ ลานจอดรถสถานีรถไฟฟ้าพระราม9 (รัชดาภิเษก ซอย 2) ลานจอดรถสถานีห้วยขวาง และอาคารจอดรถ 3 ชั้น สถานีศูนย์วัฒนธรรมแห่งประเทศไทย โดยทันที และได้ประสานจัดหาบริษัทเข้ามาทำความสะอาด ฉีดพ่นน้ำยาฆ่าเชื้อ เพื่อยับยั้งการแพร่ระบาดของเชื้อไวรัสฯ ตามมาตรการป้องกันโรคที่กรมควบคุมโรค กระทรวงสาธารณสุข ได้กำหนดไว้ โดยลานจอดรถและอาคารจอดรถดังกล่าวจะสามารถเปิดให้บริการได้อีกครั้งในวันที่ 11 เมษายน 2564 พร้อมกันนี้ รฟม. ได้ประสานแจ้งผู้ใกล้ชิดกับพนักงานรายดังกล่าวและมีความเสี่ยงสูงทั้งหมด เข้ารับการตรวจหาเชื้อไวรัส COVID-19 และกักตัวเฝ้าระวังสังเกตอาการ เป็นเวลา 14 วัน
ทั้งนี้ อาคารและลานจอดรถของ รฟม. ได้ดำเนินการปฏิบัติตามมาตรการเฝ้าระวังป้องกันการแพร่ระบาดของเชื้อไวรัส COVID-19 มาโดยตลอด ดังนี้
1. จัดให้มีการตรวจคัดกรองอุณหภูมิพนักงานเป็นประจำทุกวันก่อนเริ่มงาน
2. จัดให้พนักงานสวมใส่อุปกรณ์ป้องกัน ได้แก่ หน้ากากอนามัย ถุงมือ โดยกำชับให้สวมใส่ทุกครั้งที่เข้าพื้นที่ปฏิบัติงาน
3. จัดให้มีเจลแอลกอฮอล์ประจำตู้เก็บเงินทุกแห่ง
4. ทำความสะอาดบัตรจอดรถทุกครั้งก่อนให้บริการ ระหว่างให้บริการ และปิดให้บริการ
5. ติดตั้งอุปกรณ์และรักษาระยะห่างภายในลิฟต์
6. เพิ่มความถี่ในการทำความสะอาดบริเวณจุดที่สัมผัสร่วมกัน
7. มีการประชาสัมพันธ์ให้ความรู้เกี่ยวกับมาตรการป้องกันการแพร่ระบาดของเชื้อไวรัส COVID-19
ติดตามข้อมูลข่าวสาร รฟม. เพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันอาทิตย์ที่ 11 เมษายน 2564
ด่วน ! วธ.เปิดหลักสูตรออนไลน์ - ออฟไลน์ ปั้นคนผลิตหนังฟรี สร้างงาน สร้างอาชีพให้คนในวงการภาพยนตร์หลังโควิด-19
ด่วน ! วธ.เปิดหลักสูตรออนไลน์ - ออฟไลน์ ปั้นคนผลิตหนังฟรี สร้างงาน สร้างอาชีพให้คนในวงการภาพยนตร์หลังโควิด-19
ด่วน ! วธ.เปิดหลักสูตรออนไลน์ - ออฟไลน์ ปั้นคนผลิตหนังฟรี สร้างงาน สร้างอาชีพให้คนในวงการภาพยนตร์หลังโควิด-19 หนุนต่อยอดเป็นนักสร้างสรรค์ พัฒนาบุคลากรในอุตสาหกรรมภาพยนตร์และวีดิทัศน์ไทยให้เป็นมืออาชีพ
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า จากการที่กระทรวงวัฒนธรรม (วธ.) มียุทธศาสตร์ส่งเสริมอุตสาหกรรมภาพยนตร์และวีดิทัศน์ของประเทศไทย ภายใต้การกำกับดูแลของคณะกรรมการภาพยนตร์ และวีดิทัศน์แห่งชาติ ในการส่งเสริมและผลักดันอุตสาหกรรมภาพยนตร์และวีดิทัศน์ไทยให้เป็นอุตสาหกรรมหลัก ในการพัฒนาเศรษฐกิจและสังคมของประเทศ โดยหนึ่งในยุทธศาสตร์การขับเคลื่อน คือ การพัฒนาบุคลากรในอุตสาหกรรมภาพยนตร์และวีดิทัศน์ไทยให้เป็นมืออาชีพ อาทิ พัฒนาบุคลากรสาขาภาพยนตร์และวีดิทัศน์ สร้างความร่วมมือทางวิชาการและการประกอบอาชีพในอุตสาหกรรมภาพยนตร์ฯ ดังนั้น วธ. จึงได้จัดโครงการสถาบันพัฒนาบุคลากรด้านภาพยนตร์และวีดิทัศน์ (Content Thailand Academy) : การต่อยอดนักสร้างสรรค์ (Content Creator Masterclass) เพื่อพัฒนาศักยภาพของบุคลากรด้านภาพยนตร์และวีดิทัศน์ ทั้งในระบบการประชุมออนไลน์ และในรูปแบบการอบรมเชิงปฏิบัติการ จำนวน 6 หลักสูตร ประกอบด้วย 1. พัฒนาศิลปะในการเล่าเรื่องและต่อยอดภาพยนตร์ 2. ศิลปะและหัวใจของการแสดง 3. การเล่าเรื่องผ่านภาพเคลื่อนไหวอย่างมีชั้นเชิง 4. กระบวนการการตัดต่อและสร้างกราฟิกชั้นสูง 5. เสน่ห์เสียงและดนตรีในภาพยนตร์ และ 6. ศิลปะการออกแบบหนังให้เป็นหนัง ในแต่ละหลักสูตรจะมีการรับสมัครจำนวน 20 - 30 คน โดยมีวิทยากรผู้เชี่ยวชาญด้านภาพยนตร์และวีดิทัศน์ของประเทศไทยเป็นผู้ให้ความรู้
ปลัด วธ. กล่าวต่อไปว่า จากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) สร้างผลกระทบต่อประชาชนทั่วโลก อุตสาหกรรมภาพยนตร์และวีดิทัศน์เป็นหนึ่งในอุตสาหกรรมที่ได้รับผลกระทบขาดรายได้และขาดโอกาสในการพัฒนาความรู้ความสามารถของตนเอง ดังนั้นหลักสูตรดังกล่าว จึงเป็นการร่วมฟื้นฟูอุตสาหกรรมภาพยนตร์และวีดิทัศน์ของประเทศไทย และเปิดโอกาสในการพัฒนาศักยภาพ ของบุคลากรในอุตสาหกรรมให้เป็นมืออาชีพ มีความรู้เท่าทันเทคโนโลยีที่เปลี่ยนแปลงไป รวมทั้งเป็นการถ่ายทอดองค์ความรู้และทักษะจากบุคลากรที่มีความเชี่ยวชาญแก่บุคลากรรุ่นใหม่ สร้างงาน สร้างรายได้ เพื่อต่อยอดการพัฒนาและรองรับการเติบโตของอุตสาหกรรมในอนาคต มีการให้ความรู้แก่บุคลากรผ่านช่องทางที่เข้าถึงได้ง่ายและสามารถเรียนรู้ได้ตลอดเวลา เพื่อสร้างโอกาสและความเสมอภาคในการเข้าถึงองค์ความรู้ และส่งเสริมให้เกิดการเรียนรู้ด้วยตนเองอย่างต่อเนื่อง
ทั้งนี้ วธ. จะเปิดรับสมัครผู้เข้าร่วมอบรมในหลักสูตรแรก ตั้งแต่บัดนี้ไปจนถึงวันที่ 16 เมษายน 2564 จำนวน 20 คน สำหรับผู้ที่สนใจจะมีการเปิดรับสมัครเข้าร่วมรับฟังในหัวข้อออนไลน์ เพิ่มเติมภายหลัง จำนวน 10 คน และพิเศษสำหรับอาจารย์ในสถาบันการศึกษา สามารถติดต่อเข้ามาเพื่อเข้าร่วมรับฟังได้เช่นกัน โดยไม่เสียค่าใช้จ่ายใดๆ พร้อมประกาศรายชื่อผู้มีสิทธิ์เข้าร่วมอบรมวันที่ 17 เมษายน 2564 ผู้ที่สนใจศึกษารายละเอียดเพิ่มเติมได้ที่ เฟซบุ๊ก : สำนักเลขานุการภาพยนตร์และวีดิทัศน์แห่งชาติ โทร. 0 2209 3519 - 20 หรือ 08 8493 6307
วันพุธที่ 7 เมษายน 2564
ปลัดสธ. พร้อมสนับสนุนนโยบายรัฐบาลเปิดประเทศอย่างปลอดภัย นำร่อง จ.ภูเก็ต จัดวัคซีนโควิด 19 ครอบคลุมประชากร 70% เร่งสร้างภูมิคุ้มกันหมู่
ปลัดกระทรวงสาธารณสุข พร้อมสนับสนุนการเปิดประเทศอย่างปลอดภัยตามนโยบายรัฐบาล นำร่องที่ จังหวัดภูเก็ต จัดสรรวัคซีนป้องกันโรคโควิด 19 ลงพื้นที่ให้ครอบคลุมร้อยละ 70 ประชากรเป้าหมาย เพื่อเร่งสร้างภูมิคุ้มกันหมู่ ฟื้นฟูการท่องเที่ยว สร้างเศรษฐกิจประเทศ
วันนี้ (7 เมษายน 2564)ที่จังหวัดภูเก็ต นายแพทย์เกียรติภูมิ วงศ์รจิต ปลัดกระทรวงสาธารณสุข หารือกับนายแพทย์พิทักษ์พล บุณยมาลิก ผู้ตรวจราชการกระทรวงสาธารณสุขเขตสุขภาพที่ 11 นายณรงค์ วุ่นซิ้วผู้ว่าราชการจังหวัดภูเก็ต นายแพทย์สาธารณสุขจังหวัดภูเก็ต ผู้อำนวยการโรงพยาบาลในสังกัด หัวหน้าส่วนราชการและภาคเอกชน ร่วมวางแผนบริหารจัดการฉีดวัคซีนป้องกันโรคโควิด 19 พร้อมตรวจเยี่ยมระบบการบริการฉีดวัคซีนโควิด 19 ที่โรงพยาบาลสนาม ศูนย์กีฬาตะพานหิน โรงยิม 4,000 ที่นั่ง
นายแพทย์เกียรติภูมิให้สัมภาษณ์ว่า จากการหารือกับผู้ว่าราชการจังหวัดภูเก็ต เพื่อวางแผนการฉีดวัคซีนโควิด 19 ตามข้อสั่งการของนายกรัฐมนตรี ที่จะเปิดเมืองภูเก็ตอย่างปลอดภัยในวันที่1 กรกฎาคม 2564 ได้กำหนดแผนฉีดวัคซีนในช่วงแรกจัดสรรตามวัคซีนที่มีอยู่จำกัดให้ครอบคลุมประชากรไม่น้อยกว่าร้อยละ 60 หรือประมาณ 360,000 คน ภายในวันที่ 15 มิถุนายน 2564 และจะจัดสรรวัคซีนเพิ่ม เพื่อให้ครอบคลุมประชากรร้อยละ 70 ของจำนวนประชากร หรือประมาณ 420, 000 คน ภายในปี 2564 เพื่อให้เกิดภูมิคุ้มกันหมู่ในพื้นที่ ฟื้นฟูการท่องเที่ยว สร้างรายได้ และเศรษฐกิจประเทศ
สำหรับในเดือนเมษายนนี้ ได้จัดสรรวัคซีนซิโนแวคจำนวน 1 แสนโดส เพื่อฉีดเพิ่มให้กลุ่มบุคลากรทางการแพทย์และสาธารณสุขด่านหน้าทั้งภาครัฐและเอกชน เจ้าหน้าที่ที่เกี่ยวข้องกับการควบคุมโรคที่มีโอกาสสัมผัสผู้ป่วย และเพิ่มกลุ่มเป้าหมาย ได้แก่ เจ้าหน้าที่ด่านหน้าที่มีโอกาสสัมผัสผู้ป่วย เช่นท่าอากาศยาน ท่าเรือ ท่ารถ คลินิกเอกชน ร้านยา หน่วยงานภาครัฐ, กลุ่ม อสม. อสต. อาสาสมัครกู้ชีพกู้ภัย, ผู้ที่มีโรคประจำตัว ประชาชนทั่วไป พนักงานส่วนหน้าด้านการท่องเที่ยว โดยเปิดโรงพยาบาลสนามเพื่อการฉีดวัคซีน 5 จุด ได้แก่ ท่าอากาศยานภูเก็ต ตึก เทอร์มินัล เอกซ์, โรงแรมอังสนา ลากูนา ภูเก็ต, ห้างจังซีลอนภูเก็ต ป่าตอง, โรงยิมตะพานหิน 4,000 ที่นั่ง และโรงแรมภูเก็ต ออร์คิด รีสอร์ทแอนด์สปา หาดกะรน มีศักยภาพฉีดได้วันละ 12,000 – 14,000 คนต่อวัน โดยได้รับความร่วมมือจากหน่วยงานท้องถิ่น และภาคเอกชนในการนำประชาชนเข้ารับการฉีดวัคซีน และโรงพยาบาลเอกชนร่วมในการจัดบริการประชาชนเป้าหมาย ซึ่งพบว่าดำเนินการได้ดีกว่าที่คาด มีการจัดระบบ 8 ขั้นตอนเช่นเดียวกับที่กระทรวงสาธารณสุข และมีเว็บเพจ “ภูเก็ตต้องชนะ” เพื่อให้ประชาชนลงทะเบียนเข้ารับการฉีดด้วย
********************************* 7 เมษายน 2564
วันพุธที่ 7 เมษายน 2564
นายกรัฐมนตรียืนยัน “ไม่ทิ้งใครไว้ข้างหลัง” เร่งแก้ไขปัญหาความเดือดร้อนของประชาชน พร้อมดูแลรักษาพยาบาลกลุ่มชาติพันธุ์ที่ได้รับผลกระทบให้ดำรงชีพได้
นายกรัฐมนตรียืนยัน “ไม่ทิ้งใครไว้ข้างหลัง” เร่งแก้ไขปัญหาความเดือดร้อนของประชาชน พร้อมดูแลรักษาพยาบาลกลุ่มชาติพันธุ์ที่ได้รับผลกระทบให้ดำรงชีพได้
วันนี้ (7 เมษายน 2564) เวลา 13.00 น. ณ โถงตึกบัญชาการ 1 ทำเนียบรัฐบาล ภายหลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวแสดงความยินดีต่อ “โปรเหมียว” นางสาวปภังกร ธวัชธนกิจ นักกอล์ฟอาชีพหญิง ที่ได้รับรางวัลระดับเมเจอร์ รายการเอเอ็นเอ อินสไพเรชัน เป็นกำลังใจให้โปรเหมียวในรายการแข่งขัน PGA ในระดับสูงต่อไป พร้อมมอบหมายให้กระทรวงการท่องเที่ยวและกีฬา รวมถึงการกีฬาแห่งประเทศไทย เร่งพัฒนานักกีฬาไทยด้วยวิทยาศาสตร์การกีฬา เพื่อให้มีร่างกายที่เหมาะสมต่อการแข่งขันทั้งรูปแบบเดี่ยวและทีม รวมทั้งคัดเลือกนักกีฬาช้างเผือก นักกีฬาที่มีพรสวรรค์ โดยส่งเสริมให้นักกีฬาที่มีอายุมากขึ้นมีประสบการณ์ เป็นโค้ชช่วยแนะนำ
นายกรัฐมนตรียังเผยถึงสถานการณ์ชายแดนว่า ฝ่ายความมั่นคงดูแลและช่วยเหลือผู้ที่ได้รับผลกระทบจากเหตุความรุนแรง รวมไปถึงกลุ่มชาติพันธุ์บางส่วนเพื่อให้สามารถดำรงชีพอยู่ได้ เนื่องจากไทย-เมียนมาร์ มีชายแดนติดกัน ซึ่งต้องพึ่งพาอาศัยกัน ทั้งนี้ รัฐบาลไทยได้เสนอแนะแนวทางแก้ปัญหาผ่านช่องทางของกระทรวงการต่างประเทศและอาเซียน พร้อมยืนยันว่าไม่เห็นด้วยกับการใช้ความรุนแรง และต้องลดผลกระทบจากเรื่องเหล่านี้ให้ได้
ในตอนท้าย นายกรัฐมนตรีรับทราบถึงความเดือดร้อนของประชาชนกรณีค่าโดยสารรถไฟฟ้าสายสีเขียว ซึ่งจะมีนำเข้าสู่การพิจารณาในที่ประชุมคณะรัฐมนตรี เพื่อนำไปสู่การเจรจากับภาคเอกชน เพื่อไม่ให้เป็นปัญหาต่อรัฐบาลในอนาคต ซึ่งทุกฝ่ายต้องรวมกันแก้ไข โดยยึดประโยชน์ของประชาชนเป็นหลัก นอกจากนี้ รัฐบาลยังกังวลถึงยอดหนี้ กยศ. ที่มีจำนวนสูง ซึ่งพยายามหาทางแก้ไขให้สามารถผ่อนชำระได้ รวมทั้งเดินหน้าแก้ไขกฎหมายในหลายเรื่องเพื่ออำนวยความสะดวกแก่ประชาชน ยืนยัน “ไม่ทิ้งใครไว้ข้างหลัง”
......................
กลุ่มประชาสัมพันธ์และเผยแพร่ สำนักโฆษก
วันพุธที่ 7 เมษายน 2564
ปลัดกอบชัยฯ ให้สัมภาษณ์ออนไลน์เพื่อเผยแพร่ให้ผู้ประกอบการญี่ปุ่นได้รับทราบข้อมูลเกี่ยวกับประเทศไทยและลดความกังวลเกี่ยวกับการดำเนินธุรกิจในประเทศไทยในช่วงสถานการณ์การระบาดของโควิด-1
นายกอบชัย สังสิทธิสวัสดิ์ ปลัดกระทรวงอุตสาหกรรม  ให้สัมภาษณ์ออนไลน์เพื่อเผยแพร่ให้ผู้ประกอบการญี่ปุ่นได้รับทราบข้อมูลเกี่ยวกับประเทศไทยและลดความกังวลเกี่ยวกับการดำเนินธุรกิจในประเทศไทยในช่วงสถานการณ์การระบาดของโควิด-1
วันนี้ (7 เมษายน 2564) เวลา 14.30 น.นายกอบชัย สังสิทธิสวัสดิ์ ปลัดกระทรวงอุตสาหกรรม ให้สัมภาษณ์ออนไลน์กับทางบริษัท Crossroad Capital จำกัด เกี่ยวกับมาตรการต่างๆ ของไทยในการรองรับผลกระทบจากการแพร่ระบาดโควิดต่อนักลงทุนต่างชาติที่อยู่ในประเทศไทยและมาตรการส่งเสริมเศรษฐกิจอุตสาหกรรม ความก้าวหน้าเกี่ยวกับนโยบาย EEC เพื่อนำลงใน Mail magazine ของทางบริษัทฯ และเผยแพร่ให้ผู้ประกอบการญี่ปุ่นได้รับทราบข้อมูลเกี่ยวกับการบริหารจัดการและเกี่ยวกับประเทศไทยและลดความกังวลเกี่ยวกับการดำเนินธุรกิจในประเทศไทยในช่วงสถานการณ์การระบาดของโควิด-19 ณ ห้องประชุม อก.2 อาคารสำนักงานปลัดกระทรวงอุตสาหกรรม
วันพุธที่ 7 เมษายน 2564
ปลัด พม. พร้อมภาคีเครือข่าย ลงพื้นที่ช่วยครอบครัวกลุ่มเปราะบางย้ายเข้าบ้านใหม่ที่เคหะรามอินทรา (ซอยคู้บอน 27) พร้อมใช้ “สมุดพกครอบครัว” ช่วยแก้ปัญหาความยากจน
ปลัด พม. พร้อมภาคีเครือข่าย ลงพื้นที่ช่วยครอบครัวกลุ่มเปราะบางย้ายเข้าบ้านใหม่ที่เคหะรามอินทรา (ซอยคู้บอน 27) พร้อมใช้ “สมุดพกครอบครัว” ช่วยแก้ปัญหาความยากจน
วันนี้ (7 เม.ย. 64) เวลา 10.15 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยผู้บริหารหน่วยงานที่เกี่ยวข้อง ภายใต้ความร่วมมือโครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน ระหว่าง 12 กระทรวง 1 หน่วยงาน ลงพื้นที่บูรณาการร่วมกันให้ความช่วยเหลือครอบครัวกลุ่มเปราะบางที่ประสบปัญหาทางสังคม จำนวน 1 ครอบครัว ที่มีทั้งเด็ก ผู้สูงอายุ คนพิการ และผู้ว่างงาน ภายในซอยคู้บอน 30 ถนนรามอินทรา แขวงบางชัน เขตคลองสามวา กรุงเทพมหานคร ทั้งนี้ มีการช่วยเหลือครอบครัวกลุ่มเปราะบางดังกล่าวย้ายไปยังที่อยู่อาศัยแห่งใหม่ ณ เคหะรามอินทรา (ซอยคู้บอน 27) แขวงท่าแร้ง เขตบางเขน กรุงเทพฯ
นางพัชรี กล่าวว่า วันนี้ กระทรวง พม. ร่วมกับหน่วยงานภาคีเครือข่าย ลงพื้นที่ช่วยเหลือครอบครัวกลุ่มเปราะบางที่ประสบปัญหาทางสังคม ประกอบด้วย ชายอายุ 75 ปี พิการขาขวา ต้องใส่ขาเทียม อาศัยอยู่กับภรรยาอายุ 79 ปี ป่วยเป็นโรคอัมพฤกษ์ครึ่งซีก ไม่สามารถเดินได้ ลูกชายอายุ 46 ปี ไม่ได้ประกอบอาชีพ เนื่องจากต้องอยู่แลบิดา-มารดาอย่างใกล้ชิด ลูกสะใภ้อายุ 50 ปี ประกอบอาชีพหารายได้จุนเจือครอบครัวเพียงคนเดียว และหลานสาวอายุ 9 ปี วัยกำลังเรียน ซึ่งทั้ง 5 ชีวิต อาศัยในบ้านร้างสภาพเก่าทรุดโทรม ทั้งนี้ ได้บูรณาการความช่วยเหลือครอบครัวดังกล่าว แบ่งออกเป็น 3 ระยะ ดังนี้ 1. ระยะสั้น ได้แก่ 1) การให้ความช่วยเหลือด้านที่อยู่อาศัย โดยจัดให้มีที่อยู่อาศัยเป็นของตนเองในโครงการของเคหะรามอินทรา (ซอยคู้บอน 27) 2) การช่วยเหลือด้านเงินสงเคราะห์และเครื่องอุปโภคบริโภคที่จำเป็น 3) มอบทุนการศึกษาแก่เด็ก และ 4) การดูแลรักษาสุขภาพและโรคประจำตัวของผู้สูงอายุ 2. ระยะกลาง ได้แก่ 1) การจัดการเรื่องทะเบียนบ้าน เพื่อให้สามารถขอรับสิทธิและสวัสดิการของรัฐ 2) การจัดหาอาชีพสำหรับบุตรชายที่ว่างงาน โดยการรับงานมาทำที่บ้าน และจัดหาอาชีพเสริมสำหรับลูกสะใภ้ เพื่อช่วยเพิ่มรายได้จุนเจือครอบครัว และ 3) การให้คำปรึกษาแนะนำในเรื่องการดูแลเรื่องสุขภาพ และการรักษาพยาบาลอาการผู้ป่วยอย่างต่อเนื่อง3.ระยะยาว ได้แก่ 1) ประสาน อพม. ลงพื้นที่เยี่ยมบ้านเพื่อให้การช่วยเหลือและติดตามครอบครัวอย่างต่อเนื่อง พร้อมให้ความรู้เกี่ยวกับสิทธิและสวัสดิการต่างๆ 2) การให้ความช่วยเหลือด้านทุนการศึกษาของเด็ก เพื่อการศึกษาอย่างต่อเนื่อง พร้อมทั้งส่งเสริมพัฒนาการของเด็กตามความเหมาะสม 3) ประสานศูนย์บริการสาธารณสุข (ศูนย์ 24 บางเขน) เพื่อติดตามให้บริการด้านสุขภาพและอาการป่วยของผู้สูงอายุอย่างต่อเนื่อง และ 4) การช่วยเหลือด้านเงินทุนประกอบอาชีพ เพื่อส่งเสริมความมั่นคงด้านอาชีพของครอบครัวในระยะยาว
นางพัชรี กล่าวเพิ่มเติมว่า นอกจากนี้ ได้มอบ “สมุดพกครอบครัว” ให้แก่ครอบครัวดังกล่าว ตามนโยบายของรัฐบาล “ไม่ทิ้งใครไว้ข้างหลัง” เพื่อใช้เป็นฐานข้อมูลสำหรับการบูรณาการความช่วยเหลือด้านต่างๆ ของแต่ละหน่วยงานที่เกี่ยวข้อง เป็นการช่วยแก้ไขปัญหาความยากจน ทั้งนี้ ตั้งแต่ปลายปี 2563 ได้มีการนำร่องใช้สมุดพกครอบครัวใน 5 จังหวัดชายแดนใต้ ได้แก่ จังหวัดสตูล ยะลา ปัตตานี นราธิวาส และสงขลา
วันพุธที่ 7 เมษายน 2564
การดำเนินการกรณีการแพร่ระบาด Covid-19 ที่เกี่ยวข้องกับกระทรวงการคลัง
กระทรวงการคลังได้รับทราบว่า สื่อมวลชนสายเศรษฐกิจประจำกระทรวงการคลังจำนวนหนึ่งอยู่ในข่ายความเสี่ยงติดเชื้อ Covid-19
กระทรวงการคลังขอยืนยันว่าทันทีที่ได้ทราบข่าว และได้รับการยืนยันถึงความเสี่ยงข้างต้น ผู้บริหารกระทรวงการคลังไม่ได้นิ่งนอนใจและมีความห่วงใยในเหตุการณ์ดังกล่าว โดยได้มีการสั่งการและดำเนินการอย่างเร่งด่วน (วันอังคารที่ 6 เมษายน 2564) ดังนี้
1. แจ้งให้บุคลากรของกระทรวงการคลัง ที่มีความเสี่ยง ดำเนินการตรวจหาเชื้อโดยเร่งด่วน และเข้ารับการกักตัวเพื่อเฝ้ารอดูอาการ 14 วันตามมาตรฐานทางสาธารณสุข
2. ประสานกับธนาคารอาคารสงเคราะห์ (ธอส.) ในฐานะผู้จัดกิจกรรม เพื่อยืนยันรายละเอียดของสื่อมวลชนสายเศรษฐกิจประจำกระทรวงการคลังที่อยู่ในกลุ่มเสี่ยง และขอความร่วมมือให้ทำงานที่บ้าน (work from home) เป็นเวลา 14 วัน เพื่อเฝ้ารอดูอาการ
3. ทำความสะอาดและฉีดฆ่าเชื้อบริเวณห้องพักสื่อมวลชนประจำกระทรวงการคลัง ห้องแถลงข่าว บริเวณห้องทำงานผู้บริหารกระทรวงการคลัง สำนักงาน และบริเวณอื่นๆ ที่เป็นจุดเสี่ยง
4. ประสานหน่วยงานในสังกัดที่ได้มีการติดต่อกับสื่อมวลชนสายเศรษฐกิจประจำกระทรวงการคลังที่อยู่ในกลุ่มเสี่ยง ให้เฝ้าระวังและปฏิบัติตามมาตรการของกระทรวงสาธารณสุข
ทั้งนี้ กระทรวงการคลังจะได้มีการติดตามเรื่องดังกล่าว และเฝ้าระวังความเสี่ยงที่อาจจะเกิดขึ้นกับประชาชนผู้มาติดต่อราชการ บุคลากรของกระทรวงการคลัง และสื่อมวลชนสายเศรษฐกิจประจำกระทรวงการคลังอย่างใกล้ชิด อาทิ การฉีดพ่นฆ่าเชื้อให้ครอบคลุมพื้นที่ต่างๆ มากขึ้นในความถี่ที่มากยิ่งขึ้น และประเมินสถานการณ์ต่างๆ อย่างรัดกุม เพื่อให้ประชาชนมั่นใจได้ว่าการบริการประชาชน และการบริหารงานต่างๆ ของกระทรวงการคลัง เป็นไปด้วยความเรียบร้อย และปลอดภัยสูงสุด
สำนักงานปลัดกระทรวงการคลัง
โทร. 02 126 5800
วันพุธที่ 7 เมษายน 2564
กรมท่าอากาศยาน กระทรวงคมนาคม ประชุมเตรียมพร้อมอำนวยความสะดวกการเดินทางในช่วงเทศกาลสงกรานต์ พร้อมมาตรการป้องกันโควิด-19 ในท่าอากาศยาน
นายอภิรัฐ ไชยวงศ์น้อย อธิบดีกรมท่าอากาศยาน กระทรวงคมนาคม เป็นประธานในการประชุมเตรียมความพร้อมมาตรการดูแลและอำนวยความสะดวกแก่ผู้โดยสารในช่วงเทศกาลสงกรานต์ ผ่านระบบ Video Conference
โดยมีผู้บริหารกรมท่าอากาศยาน ผู้อำนวยการท่าอากาศยานในสังกัดกรมท่าอากาศยาน เข้าร่วมประชุม เมื่อวันที่ 2 เมษายน 2564 ณ ห้องประชุมจันทรางศุ กรมท่าอากาศยาน
ตามนโยบายของ นายศักดิ์สยาม ชิดชอบ รัฐมนตรีว่าการกระทรวงคมนาคม ที่ได้สั่งการให้ทุกหน่วยงานในสังกัดกระทรวงคมนาคมดูแลและอำนวยความสะดวกในการเดินทางของประชาชนช่วงเทศกาลสงกรานต์ รวมถึงดูแลในเรื่องของมาตรการป้องกันการแพร่ระบาดของ Covid-19 ในระบบขนส่งสาธารณะ กรมท่าอากาศยานได้มีการออกมาตรการ 3 ส่วน คือ
1. มาตรการดูแลและอำนวยความสะดวกโดยสั่งการให้เจ้าหน้าที่ท่าอากาศยานทุกแห่งอำนวยความสะดวกและให้บริการแก่ผู้โดยสาร ทั้งในเรื่องของเที่ยวบินที่จะต้องประชาสัมพันธ์ให้ผู้โดยสารทราบ เรื่องของรถสาธารณะรับส่งผู้โดยสาร โดยจะต้องไม่มีผู้โดยสารตกค้างที่ท่าอากาศยาน
2. มาตรการด้านความปลอดภัยและการรักษาความปลอดภัย ให้ท่าอากาศยานดูแลความปลอดภัยให้แก่ผู้โดยสารที่ท่าอากาศยานทุกเที่ยวบิน
พร้อมดูแลอุปกรณ์ให้ใช้ประโยชน์ได้อย่างมีประสิทธิภาพและเป็นไปตามมาตรฐาน รวมถึงให้ประสานกับหน่วยงานในพื้นที่เตรียมแผนรองรับเหตุฉุกเฉินที่อาจเกิดขึ้นและซักซ้อมอยู่เสมอ และเพิ่มการลาดตระเวนของเจ้าหน้าที่รักษาความปลอดภัย ทั้งในอาคารและพื้นที่รอบอาคารผู้โดยสาร
3. มาตรการป้องกันการแพร่ระบาดของ Covid-19 ได้ให้ทุกส่วนปฏิบัติตามมาตรการเว้นระยะห่างทางสังคม (Social Distancing) ทั้งในส่วนของภายในอาคารที่พักผู้โดยสาร สายการบิน และรถสาธารณะ สำหรับการดูแลความสะอาดภายในอาคารที่พักผู้โดยสาร มีการฉีดพ่นน้ำยาฆ่าเชื้อ ทำความสะอาดพื้นที่ภายในอาคารผู้โดยสาร รถเข็น เก้าอี้ ราวบันได รวมถึงอุปกรณ์ปฏิบัติงาน จัดจุดบริการเจล แอลกอฮอล์แก่ผู้โดยสาร และได้เน้นย้ำพนักงานทำความสะอาดให้เพิ่มรอบการปฏิบัติงานให้มากขึ้นตามจำนวนรอบของเที่ยวบิน เพื่อความสะอาดและสร้างความมั่นใจแก่ผู้โดยสาร โดยได้มีการประชาสัมพันธ์ให้ผู้โดยสารต้องสวมหน้ากากอนามัยตลอดระยะเวลาการเดินทาง
สำหรับผู้โดยสารที่เดินทางตลอดจนเจ้าหน้าที่ทุกคนต้องตรวจคัดกรองวัดอุณหภูมิทั้งขาเข้า - ขาออก และต้องเช็คอิน/เช็คเอาท์แอปพลิเคชันไทยชนะ/หมอชนะ ทุกครั้งที่ใช้บริการ โดยจะต้องปฏิบัติตามประกาศของกระทรวงสาธารณสุข และสำนักงานการบินพลเรือนแห่งประเทศไทยอย่างเข้มงวด
ในส่วนของการบริหารจัดการพื้นที่ท่าอากาศยาน เพื่อเตรียมรองรับการเดินทางของประชาชนนั้น กรมท่าอากาศยานได้มีนโยบายแจ้งให้ผู้รับจ้างงานโครงการต่างๆในท่าอากาศยาน ที่ใช้พื้นที่ในการก่อสร้างและอาจส่งผลกระทบต่อผู้โดยสาร ให้หยุดการก่อสร้างในระหว่างวันที่ 10 - 16 เมษายน 2564 และเพิ่มพื้นที่จราจรเพื่ออำนวยความสะดวกในการเดินทางของผู้โดยสารทั้งในท่าอากาศยานและบริเวณโดยรอบอีกด้วย นอกจากนี้ ขอแนะนำให้ผู้โดยสารดาวน์โหลดแอปพลิเคชัน ThaiFlightInfo เพื่อเช็คเที่ยวบินได้แบบ Real Time และรับข้อมูลข่าวสารที่สำคัญของกรมท่าอากาศยาน โดยสามารถดาวน์โหลดได้ทั้งระบบ IOS และ Andriod
วันพุธที่ 7 เมษายน 2564
นฤมล เยือนกระบี่  หนุนแรงงานภาคเกษตร ขับเคลื่อนเศรษฐกิจประเทศ
รัฐมนตรีช่วยว่าการกระทรวงแรงงานเยือน จ.กระบี่ เดินหน้าสร้างแรงงานคุณภาพภาคการเกษตร สู่การขับเคลื่อนเศรษฐกิจประเทศอย่างยั่งยืน
วันที่ 7 เมษายน 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงานพร้อมด้วยร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ลงพื้นที่จังหวัดกระบี่ เพื่อพบปะเกษตรกรและร่วมชี้แจงแนวทางการใช้ประโยชน์ที่ดินทำกินในเขตปฏิรูปที่ดิน (ส.ป.ก. 4-01) พร้อมมอบเมล็ดพันธุ์เพื่อนำไปปลูกบำรุงดิน หลังจากนั้นได้เยี่ยมชมกิจกรรมกระทรวงแรงงานเคลื่อนที่เพื่อประชาชน การจัดแสดงภารกิจของหน่วยงานในสังกัดกระทรวงแรงงานจังหวัดกระบี่ 5 หน่วยงาน ซึ่งได้เผยแพร่และประชาสัมพันธ์ภารกิจของกระทรวงแรงงานที่เกี่ยวข้องกับแรงงานภาคการเกษตร ณ ตำบลเขาพนม อำเภอเขาพนม จังหวัดกระบี่
ศาสตราจารย์ นฤมล กล่าวว่า หนึ่งในนโยบายการขับเคลื่อนภารกิจของกระทรวงแรงงาน เน้นการบูรณาการการทำงานของหน่วยงานในสังกัดกระทรวงแรงงาน และการสร้างภาคีเครือข่ายกับหน่วยงานภายนอก เพื่อให้ความช่วยเหลือและดูแลแรงงานให้มีงานทำ ซึ่งต้องปูพื้นฐานและส่งเสริมให้มีความรู้ความสามารถด้านทักษะฝีมือ เพื่อให้สามารถเข้าสู่ระบบการจ้างงานหรือประกออบอาชีพอิสระได้ ได้มอบหมายให้กรมพัฒนาฝีมือแรงงานดำเนินการภายใต้แนวคิด “สร้าง ยก ให้ รวมไทยสร้างชาติ” คือ สร้างแรงงานให้เป็นแรงงานคุณภาพ ยกระดับฝีมือให้ได้มาตรฐาน และมีทักษะที่หลากหลาย รวมถึงสามารถประยุกต์ใช้ในการประกอบอาชีพได้ในสถานการณ์ที่เปลี่ยนไป และให้โอกาสในการเข้าถึงแหล่งเงินทุนให้มากขึ้น การลงพื้นที่ จ. กระบี่ในวันนี้ เพื่อรับฟังปัญหาและอุปสรรคจากแรงงานภาคการเกษตรในเขตจังหวัดกระบี่ รวมถึงความต้องการให้กระทรวงแรงงานให้ความช่วยเหลือในด้านต่างๆ ภายใต้ภารกิจของกระทรวง เพื่อให้ตอบสนองต่อความต้องการได้อย่างแท้จริง ช่วยให้แรงงานมีงานทำ มีรายได้ ดูแลตนเองและครอบครัวต่อไป
สำหรับกิจกรรมกระทรวงแรงงานเคลื่อนที่เพื่อประชาชน ประกอบด้วย โครงการแรงงานสัญจรพบประชาชนพื้นที่จังหวัดกระบี่ การประชาสัมพันธ์การป้องกันยาเสพติด การป้องกันโควิด-19 โดยสำนักงานแรงงานจังหวัดกระบี่ การรับสมัครงาน ให้คำปรึกษาการประกอบอาชีพ การรับงานไปทำที่บ้าน เอกสารเผยแพร่การรับสมัครงาน โดยสำนักงานจัดหางานจังหวัดกระบี่ รับสมัครฝึกอบรม สาธิตการฝึกอาชีพการทำผ้ามัดย้อม และการตัดผมชาย โดยสำนักงานพัฒนาฝีมือแรงงานกระบี่ การให้คำปรึกษาแนะนำ การรับคำร้องทุกข์ร้องเรียน เกี่ยวกับสภาพการจ้างแรงงานทั้งในระบบและนอกระบบ และให้คำปรึกษาแนะนำเกี่ยวกับกฎหมายความปลอดภัยในการทำงาน โดยสำนักงานสวัสดิการและคุ้มครองแรงงานจังหวัดกระบี่ และการให้ความรู้ในเรื่องสิทธิประโยชน์กับผู้ประกันตน การรณรงค์ส่งเสริมการสมัครเป็นผู้ประกันตนตามมาตรา 40 และรับสมัครผู้ประกันตน มาตรา 40 โดยสำนักงานประกันสังคมจังหวัดกระบี่
“แรงงานที่ต้องการพัฒนาทักษะฝีมือ รวมถึงพัฒนาทักษะอื่น ๆ สามารถติดต่อสมัครฝึกอบรมได้ที่หน่วยงานของกรมพัฒนาฝีมือแรงงาน ซึ่งมีอยู่ทุกจังหวัดทั่วประเทศ หรือสายด่วนกระทรวงแรงงาน 1506 กด 4 ปัจจุบันมีการปรับหลักสูตรให้ทันต่อเทคโนโลยี และรองรับวิถีชีวิตใหม่ อย่างต่อเนื่อง เพื่อจะได้นำไปต่อยอดในการสร้างอาชีพ สร้างรายได้ต่อไป” รมช.แรงงาน กล่าวทิ้งท้าย
วันพุธที่ 7 เมษายน 2564
รมว.พม. รุดให้กำลังใจและช่วยเหลือเยียวยาครอบครัวอาสาสมัครกู้ภัยที่เสียชีวิตเหตุอาคารถล่มจากเพลิงไหม้ ที่ย่านเขตทวีวัฒนา กรุงเทพฯ
รมว.พม. รุดให้กำลังใจและช่วยเหลือเยียวยาครอบครัวอาสาสมัครกู้ภัยที่เสียชีวิตเหตุอาคารถล่มจากเพลิงไหม้ ที่ย่านเขตทวีวัฒนา กรุงเทพฯ
วันที่ 5 เม.ย. 64เวลา 17.30 น. ที่วัดศาลาแดง ถนนเลียบคลองทวีวัฒนา เขตบางแค กรุงเทพฯนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม)พร้อมด้วยนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) ร่วมแสดงความเสียใจพร้อมให้กำลังใจและช่วยเหลือเยียวยาครอบครัวอาสาสมัครกู้ภัยที่เสียชีวิตจากเหตุการณ์เพลิงไหม้อาคารพักอาศัยแห่งหนึ่ง ย่านเขตทวีวัฒนา กรุงเทพฯ เป็นเหตุให้อาคารทรุดตัวถล่ม จนทำให้อาสาสมัครกู้ภัยเสียชีวิต 4 ราย
นายจุติกล่าวว่า วันนี้ ตนเป็นตัวแทนของรัฐบาลมาร่วมแสดงความเสียใจ และในฐานะกระทรวง พม. จะเข้ามาดูแลว่าสามารถช่วยเหลือเยียวยาอย่างไรบ้าง และได้มอบหมายให้เจ้าหน้าที่ติดตาม หลังจากมีพิธีพระราชทานเพลิงศพแล้ว หากมีอะไรที่กระทรวง พม. สามารถช่วยเหลือได้ ทั้งเรื่องของลูก สวัสดิการ ครอบครัวอุปถัมป์ต่างๆ เราจะช่วยเหลือให้เขาสามารถปรับตัวและพึ่งพาตนเองได้อย่างยั่งยืน รวมถึงในเรื่องอาชีพด้วย ทั้งนี้ ตนได้มอบเงินสงเคราะห์เพื่อช่วยเหลือครอบครัวผู้เสียชีวิตในเบื้องต้น และจะหาแนวทางช่วยเหลือครอบครัวในระยะยาวต่อไป
นายจุติกล่าวเพิ่มเติมว่า ตนได้มอบหมายเจ้าหน้าที่กระทรวง พม. ให้ติดตามความเป็นอยู่ของแต่ละครอบครัวทุกเดือน เป็นระยะเวลาประมาณ 6 เดือน เพื่อดูความคืบหน้าว่าแต่ละครอบครัวสามารถปรับตัวได้ เพื่อให้สามารถเดินหน้าต่อไปได้อีกทั้งได้แนะนำสวัสดิการของรัฐของกระทรวง พม. และรัฐบาล ที่แต่ละครอบครัวจะได้รับตามสิทธิ ซึ่งพลเอก ประยุทธ์ จันทร์โอชา นายกรัฐมนตรี ได้กำชับให้ดูแลอย่างเต็มที่ และฝากแสดงความเสียใจมายังครอบครัวผู้เสียชีวิตทุกคน ถึงแม้ว่าการสูญเสียครั้งนี้ไม่มีอะไรที่สามารถมาทดแทนได้ แต่อย่างน้อยที่สุดก็มีคนที่ได้รับรู้ในความกล้าหาญ ความเสียสละ ซึ่งเป็นคนที่ปิดทองหลังพระตลอดเวลา ตนจึงอยากให้สังคม ขอบคุณและซาบซึ้งว่ามีคนเสียสละแทนเราอยู่ทุกเมื่อในยามวิกฤติ และกระทรวง พม. ขอขอบคุณแทนคนไทยทุกคน ที่อาสาสมัครได้เสียสละชีวิตเพื่อช่วยเหลือคนและสังคม